Diari Oficial de la Generalitat Valenciana


Sumari del DOGV 5140, del 22-11-2005 (2005/12847)

ORDE de 17 de novembre de 2005, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en determinats centres de protecció de menors i s'efectua convocatòria pública per al període 2006-2009.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5140

Data del DOGV
:   22-11-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/12692


Data del document
:   17-11-2005

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública
    * equipament social
    * suport econòmic
    * servei social
    * protecció de la infància

ORDE de 17 de novembre de 2005, de la Conselleria de Benestar Social, per la qual es regulen les bases generals per a les convocatòries públiques de concerts per a places assistencials en determinats centres de protecció de menors i s'efectua convocatòria pública per al període 2006-2009. [2005/X12869]
  
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana, en l'article 53 diu, ?Per decret del Govern Valencià es regularà la col·laboració de les administracions públiques amb les iniciatives socials, podent concertar-se places de centres de titularitat privada amb aquelles entitats que, havent sigut prèviament autoritzades amb caràcter definitiu, acrediten experiència en la gestió de centres de Servicis Socials i que garantisquen la qualitat adequada en la prestació dels servicis. En la dita regulació s'establiran les fórmules reglades que garantisquen una justa distribució dels fons per mitjà de convocatòria pública per a l'establiment dels oportuns concerts?. Afegint en el mateix articulat ?Tals concerts podran tindre caràcter plurianual?.
  
Fruit d'això es va aprovar el Decret 51/1999, de 30 de març, del Govern Valencià, pel qual s'aprova el reglament que regula les normes a què han de sotmetre's els concerts que realitza l'administració de la Generalitat Valenciana amb els centres d'iniciativa social de titularitat privada.
  
La disposició final primera d'este decret establix que els concerts seran objecte de convocatòria pública mitjançant una orde de la Conselleria que detente les competències en les matèries objecte del present Decret, continuant en un altre precepte de l'articulat del referit reglament, que serà eixa Conselleria la que aprovarà les oportunes bases de les convocatòries públiques de concerts per a places assistencials.
  
En este marc, que permet la possibilitat d'establir concerts entre l'administració de la Generalitat i les entitats privades titulars de centres d'Atenció Especialitzada a Menors, es va publicar l'Orde de 28 de maig, de la Conselleria de Benestar Social (DOGV núm. 4.261, de 31 de maig del 2002), que va establir les bases generals per a les convocatòries públiques de concerts per a places assistencials en determinats centres residencials i centres de dia d'atenció especialitzada a menors, efectuant-se en eixa mateixa orde la primera convocatòria pública per al període 2002-2005.
  
Mitjançant l'Orde de 2 de setembre del 2003, de la Conselleria de Benestar Social (DOGV núm. 4.588, de 16 de setembre del 2003), es va efectuar, d'acord amb les mateixes bases, una segona convocatòria pública per al període 2003-2005.
  
Estant previst el 31 de desembre del 2005 la finalització dels concerts vigents, i vista la conveniència i necessitat de continuar amb esta forma de relació jurídica amb les entitats privades titulars dels centres de protecció de menors, que garantix tant una qualitat i seguretat en la prestació de servicis a menors, així com una estabilitat econòmica en el finançament de les places, es propugna una nova convocatòria pública per al període pròxim 2006-2009.
  
Al mateix temps, s'estima oportuna una nova regulació de les bases generals que ordenen les futures convocatòries públiques, tant per a adequar-les a la tipologia de centres arreplegada en l'Orde de 19 de juny del 2003, de la Conselleria de Benestar Social, per la qual es regula la tipologia i les condicions materials i de funcionament dels centres de protecció de menors a la Comunitat Valenciana (DOGV núm. 4.532, de 27 de juny del 2003), com per a revisar les mateixes bases, tendent tot això a una millora de les condicions en què es presta el servici, i a una qualitat en l'atenció residencial i diürna de menors en situació de guarda o tutela per la Generalitat.
  
En virtut d'allò que s'ha exposat i fent ús de les facultats que conferix l'article 35 de la Llei 5/1983, de 30 de desembre; l'article 47.11 del Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, del Consell de la Generalitat Valenciana; i el Decret 120/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria de Benestar Social,
  
ORDENE
  
Article 1. Objecte
  
És objecte de la present orde:
  
1r. Establir les bases generals que regiran les convocatòries de concerts per als pròxims exercicis 2006-2009, per a places en determinats centres de titularitat privada de protecció de menors: centres d'atenció residencial i centres d'atenció diürna, i que es detallen en l'annex I.
  
2n. Convocar, amb atenció a les referides bases, la posada a disposició del Servici Públic de Protecció i Inserció de Menors, d'aquelles places necessàries en centres d'atenció residencial i centres d'atenció diürna, de menors, per al període 2006-2009.
  
Article 2. Presentació de sol·licituds
  
El termini de presentació de sol·licituds de la present convocatòria serà de deu dies naturals, comptadors des de l'endemà de la publicació en el Diari Oficial de la Generalitat Valenciana. Quan l'últim dia del termini de presentació fora inhàbil, s'entendrà prorrogat al primer dia hàbil següent.
  
Article 3. Finançament
  
1. Als efectes de la present convocatòria i d'acord amb les bases generals que regiran estos concerts, s'establix en l'annex II les ràtios de personal que es financen, l'import total d'eixe finançament i l'import de despeses generals de funcionament del centre i atenció al menor, segons la tipologia de centre i el nombre de grups educatius, el mínim i màxim del seu nombre de places són determinats en este mateix annex II. Tals imports no estaran, durant la vigència del present concert, subjectes a revisió.
  
La quantitat resultant de la suma dels anteriors imports donarà lloc al mòdul cost menor/dia/plaça, que multiplicat pel nombre de menors atesos i pel nombre de dies a l'any de funcionament del centre, serà l'import del concert.
  
Respecte a les places concertades no ocupades, tant residencials com d'atenció diürna, l'import total concertat serà minorat en la quantitat resultant d'aplicar el 10% del mòdul total menor/dia/plaça determinat, al nombre de places vacants no ocupades en l'exercici, sempre que estes superen el 5% de l'ocupació màxima prevista. La minoració es realitzarà en el mes de febrer de cada exercici, respecte a les places no ocupades de l'exercici anterior.
  
S'entén als efectes de la present Orde per ?plaça residencial no ocupada?, aquella concertada i no assignada per la direcció territorial de Benestar Social o aquella en què per un període de set dies naturals consecutius es produïsca absència injustificada del centre no informada a la direcció territorial de Benestar Social. Tota absència comunicada formalment es considerarà plaça ocupada llevat que la direcció territorial emeta la resolució de cessament de la mesura en el corresponent centre o de baixa pertinent.
  
2. El pagament dels concerts de places s'efectuarà d'acord amb el règim excepcional que es preveja en les lleis anuals de Pressupostos de la Generalitat per al pagament dels Servicis Socials Especialitzats o, en absència d'este, basant-se en el règim general previst en la normativa d'Hisenda Pública de la Generalitat, aplicant-hi el règim següent: un 40% podrà lliurar-se immediatament una vegada concedida; un 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada a l'actuació objecte de l'ajuda; i la resta s'abonarà una vegada justifique el beneficiari el compliment del que s'ha convingut.
  
Article 4. Garanties
  
1. D'acord amb el que establixen les bases generals que regixen les convocatòries de concerts per a places en determinats centres d'atenció residencial i centres d'atenció diürna, de menors, s'establix com a garantia provisional per als participants en la present convocatòria, la quantia de 150 euros.
  
2. D'acord amb les mencionades bases, els titulars de centres que hagen sigut adjudicataris, hauran de constituir una garantia definitiva, per un import equivalent al 0'1% del total del finançament públic previst per a la totalitat del període de vigència del concert.
  
DISPOSICIONS ADDICIONALS
  
Primera
  
Siga quina siga la data d'inici d'efectes de cada concert, tots aquells que siguen subscrits a l'empara de la present convocatòria, finalitzaran, com a màxim, el 31 de desembre del 2009, sense perjuí de la seua possible renovació d'acord amb el Decret 51/1999, de 30 de març, del Govern Valencià, pel qual s'aprova el reglament que regula les normes a què han de sotmetre's els concerts que realitza l'administració de la Generalitat Valenciana amb els centres d'iniciativa social de titularitat privada.
  
Segona
  
Tots els concerts hauran de fer expressa menció de l'import màxim a abonar per la Conselleria de Benestar Social en cada una de les seues anualitats i en la totalitat del període concertat.
  
Tercera
  
Tindran preferència per a acollir-se al règim de concerts, les entitats sense ànim de lucre que, amb anterioritat a l'entrada en vigor de la present Orde, foren beneficiàries d'anteriors concerts amb la Generalitat, en igualtat de condicions, i sempre que compliren els requisits establits en les bases generals que regiran les convocatòries de concerts per a places en determinats centres d'atenció residencial i centres d'atenció diürna, de menors.
  
Quarta
  
Atesa la finalitat de la present convocatòria, destinada a la concertació de places assistencials per a atenció a menors la tutela o guarda dels quals exercix la Generalitat, i la necessitat de disposició de places per al compliment d'estes facultats tuïtives que ha d'exercir l'ens autonòmic, es declara de caràcter urgent la tramitació del present expedient, als efectes previstos en l'article 71 del Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de l'administració Pública (BOE núm. 148, de 21.02.2000). A estos efectes, el termini d'execució dels concerts serà l'endemà de l'acreditació de la garantia definitiva.
  
DISPOSICIONS FINALS
  
Primera
  
L'eficàcia de la present convocatòria queda condicionada a l'existència en els pressupostos de l'exercici econòmic de 2006, de crèdit adequat i suficient per a atendre les ajudes previstes en ella. Amb esta finalitat, la Conselleria de Benestar Social, una vegada aprovada i publicada la llei de pressupostos de la Generalitat Valenciana per a l'any 2006, publicarà, mitjançant una resolució l'import de l'anualitat de 2006, amb càrrec a l'aplicació 91.12.83.566.60.0 o equivalent, de Familia, Menor i Adopcions, línia de subvenció codi T-1327.
  
Segona
  
Es faculta la sotssecretària de la Conselleria de Benestar Social i la Direcció General de la Família, Menor i Adopcions, en l'àmbit de les seues competències, a dictar totes les instruccions que calga per a l'execució i el desenvolupament de la present orde.
  
Tercera
  
La present orde entrarà en vigor l'endemà de la publicació en el Diari Oficial de la Generalitat Valenciana.
  
Quarta
  
Contra les bases de la present convocatòria es podrà interposar, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, potestativament, recurs de reposició davant el mateix òrgan que l'ha dictat, en el termini d'un mes comptador des de l'endemà de la publicació, o bé podrà interposar-se directament recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, d'acord amb el que disposa l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
València,17 de novembre de 2005
  
La consellera de Benestar Social,
  
ALICIA DE MIGUEL GARCÍA
  
ANNEX I
  
Bases generals de les convocatòries de concerts per a places en determinats centres d'atenció residencial i centres d'atenció diürna, de menors.
  
Títol I
  
Disposicions generals
  
Primera. Àmbit
  
1. Les presents bases s'aplicaran per als concerts de places que se celebren entre l'administració de la Generalitat i les entitats privades titulars de centres d'atenció residencial i centres d'atenció diürna, de menors, autoritzats amb caràcter definitiu d'acord amb el que establix l'article 5.1.b, del Reglament que regula les normes a què han de sotmetre's els concerts que realitza l'administració de la Generalitat amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià, i situats al territori de la Comunitat Valenciana.
  
2. Amb caràcter excepcional, podran accedir al règim de concerts que s'establix en les presents bases les entitats privades titulars de centres de protecció de menors ubicats fora del territori de la Comunitat Valenciana, sempre que complisquen les condicions i els nivells de qualitat que establix la normativa aplicable a centres de menors de la Comunitat Valenciana, així com la resta de requisits que s'establixen en la present Orde, estiguen autoritzats de conformitat amb la normativa pròpia, general i específica, del territori on estiguen ubicats.
  
Segona. Objecte
  
L'objecte d'estos concerts és la posada a disposició de la Conselleria de Benestar Social, de determinades places, a fi d'atendre menors la guarda o tutela dels quals estiga assumida per l'administració de la Generalitat, garantint així una assistència integral i educativa, i sent estes places les corresponents a:
  
- Centres d'acollida.
  
- Llars funcionals.
  
- Centres d'emancipació.
  
- Centres de dia de suport convivencial i educatiu.
  
- Centres de dia d'inserció sociolaboral.
  
Als efectes de centres d'acollida, s'especificaran ràtios diferents de personal en aquells que acullen menors de 6 anys.
  
Tercera. Durada
  
Els concerts tindran un caràcter plurianual, i la seua durada serà determinada per mitjà de convocatòria pública, no podent excedir de quatre anys, sense perjuí de la seua possible renovació.
  
Quarta. Finançament
  
1. El finançament dels concerts regulats en la present Orde, es consignarà durant el seu període de vigència, en els Pressupostos de la Generalitat, a càrrec del programa corresponent a ?Família, Menor i Adopcions?, per mitjà d'una línia de subvenció en el capítol IV de l'esmentat programa; i d'acord amb el que establix l'article 47 del Text Refós de la Llei d'Hisenda Pública Valenciana, caldrà donar publicitat als crèdits que financen els referits concerts.
  
2. En les corresponents convocatòries públiques es determinaran de forma expressa els mòduls econòmics que seran abonats als titulars dels centres a càrrec del pressupost de la Generalitat, distingint entre una quantitat en concepte de personal i una quantitat en concepte de gastos generals de funcionament del centre i atenció al menor, per cada tipus de centre i nombre de grups educatius i per plaça assistencial ocupada. També haurà de concretar la formula aplicable a les places concertades no ocupades.
  
2.1. L'import en concepte de personal serà fix per grup educatiu i tipus de plaça que es determinen en la corresponent convocatòria, on s'especifiquen les ràtios de personal per grup educatiu que es finançaran.
  
Les ràtios de personal que es financen, a excepció del personal educador i de direcció, podrà substituir-se per contractacions externes, així com per altres figures professionals degudament contractades que presten funcions en el centre inherents a la seua activitat.
  
En el cas que la quantitat de personal que es finance, segons els grups educatius, no fóra justificada degudament, es procedirà a retraure el seu import, sense perjuí que es considere causa d'incompliment del concert.
  
2.2. L'import en concepte de gastos generals de funcionament del centre i d'atenció al menor estarà en funció del nombre de places i dies de l'any que es concerte. En els centres d'atenció diürna caldrà ajustar-se, així mateix, en funció del règim de prestació del servici de menjador que es preste o que no es preste.
  
2.3. La quantitat que aportarà la Generalitat en concepte de finançament d'estos servicis, serà l'import resultant de sumar la quantitat en concepte de personal que es finança per grup educatiu i tipus de recurs, més el producte obtingut de la multiplicació de l'import de despeses de funcionament i atenció al menor pel nombre de menors atesos i pel nombre de dies a l'any de funcionament del centre que es concerten.
  
La quantitat resultant de l'anterior operació donarà lloc al mòdul cost menor/dia/plaça, que multiplicat pel nombre de menors atesos i pel nombre de dies a l'any de funcionament del centre, serà l'import del concert.
  
Tal finançament correspon al 100% del cost del servici, atesa la seua gratuïtat per tractar-se d'usuaris davall la guarda o tutela de la Generalitat, d'acord amb la Llei Orgànica 1/1996, de 15 de gener, de Protecció Jurídica del Menor, de modificació parcial del Codi Civil i de la Llei d'Enjudiciament Civil.
  
3. Els preus que s'establisquen en els concerts, tant per a places ocupades, com per a cada plaça no ocupada, comprenen tots els conceptes que la Conselleria de Benestar Social ha d'abonar per cada plaça concertada, entenent-s'hi inclòs l'IVA i qualsevol altre tribut, taxa o impost.
  
Quinta. Sol·licitants i requisits
  
D'acord amb el que establix l'article 53 de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'àmbit de la Comunitat Valenciana, i el Decret 51/1999, de 30 de març, del Govern Valencià, pel qual s'aprova el reglament que regula les normes a què han de sotmetre's els concerts a realitzar per l'administració de la Generalitat Valenciana amb els centres d'Iniciativa Social de titularitat privada, podran sol·licitar la subscripció de concerts amb la Generalitat aquelles persones físiques o jurídiques de caràcter privat sense ànim de lucre, titulars de centres d'atenció residencial i d'atenció diürna, que complisquen almenys les condicions següents:
  
a) Estar legalment constituïda i inscrita en el Registre dels Titulars d'Activitats d'Acció Social, i de Registre i Autorització de Funcionament dels Servicis i Centres d'Acció Social, en la Comunitat Valenciana.
  
b) El centre haurà d'estar autoritzat amb caràcter definitiu, d'acord amb el que establix el capítol II, del títol IV de la Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en a l'àmbit de la Comunitat Valenciana.
  
c) Garantir la qualitat adequada en la prestació dels servicis propis del concert. Esta garantia s'acreditarà per mitjà de la presentació del Projecte Global del Centre, que s'acompanyarà com a documentació a la sol·licitud del concert.
  
d) El personal educador haurà de tindre titulació de grau mitjà en àrees i disciplines de caràcter humanístic, social o educatiu. No obstant este requisit, no s'exigirà respecte al personal educador que estiga prestant les seues funcions amb caràcter previ a la formalització del concert. Requisit que s'acreditarà per mitjà de la presentació de les titulacions del personal educador, que s'acompanyarà com a documentació a la sol·licitud del concert.
  
e) Posar a disposició de la Conselleria de Benestar Social el nombre màxim de places autoritzades per centre d'atenció residencial, dins de la tipologia de cada centre. Qualsevol excepció a això només serà eximida per la Comissió de Valoració. Respecte als centres subjectes a un concert anterior, es respectarà el nombre de places concertades en ell.
  
f) Acreditar el règim de propietat, lloguer o cessió respecte al centre. En els casos en què el centre no siga propietat de l'entitat titular sol·licitant del concert, caldrà acreditar el títol de lloguer o cessió, així com que compten amb l'autorització del seu titular per a dedicar-lo al fi previst en el concert durant el seu període de vigència.
  
g) No trobar-se sotmesos en cap de les circumstàncies objecte de prohibició de contractar amb les administracions públiques, contingudes en l'article 20 del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny.
  
h) Estar al corrent en les obligacions tributàries i amb la Seguretat Social. Les esmentades circumstàncies s'acreditaran per mitjà de declaració de trobar-se al corrent del compliment de les obligacions tributàries i amb la Seguretat Social, document que s'acompanyarà a la sol·licitud del concert.
  
Així mateix, estes circumstàncies s'acreditaran al començament de cada exercici en què tinga vigència el concert.
  
Títol II
  
Procediment
  
Capítol I
  
Iniciació del procediment
  
Sexta. Iniciació
  
El procediment s'iniciarà per sol·licitud de la persona física o jurídica interessada i s'ajustarà al que establix la present Orde i, amb caràcter general, en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i en el títol III del Decret 51/1999, de 30 de març, del Govern Valencià, pel qual s'aprova el reglament que regula les normes a què han de sotmetre's els concerts que realitza l'administració de la Generalitat Valenciana amb els centres d'iniciativa social de titularitat privada.
  
Sèptima. Sol·licitud
  
La sol·licitud s'efectuarà per mitjà de model que figura en l'annex III de la present Orde degudament formalitzada i subscrita per qui detente la representació de l'entitat titular del centre objecte del concert, representació que ha de ser acreditada documentalment.
  
Es presentarà una sol·licitud per centre. A excepció de les llars funcionals, on l'entitat titular de més d'una llar funcional podrà presentar una única sol·licitud per aquells que tinga en una mateixa província.
  
Octava. Documentació
  
1. A la corresponent sol·licitud, on haurà de constar la tipologia i el nombre de places oferides pel centre, s'adjuntarà la documentació següent:
  
a) CIF de l'entitat sol·licitant.
  
b) Projecte Global del Centre, per al període de duració del concert, en el qual es pose de manifest la programació de totes les activitats a realitzar en el centre, incloses les de caràcter assistencial, educatiu, d'inserció i de convivència, i memòria acreditativa de l'experiència en gestió de centres de servicis socials especialitzats.
  
c) Relació de la plantilla del centre, amb descripció nominativa si és el cas dels seus components (nom i cognoms), titulació, el seu tipus de relació laboral amb l'entitat titular (alta de treballadors, contractes de tercers, ?), nombre d'hores diàries i/o setmanals de dedicació de cada un d'ells, funcions a realitzar, així com totes aquelles particularitats en relació amb el personal que assistix el centre.
  
En relació amb el personal educador, presentació de les seues titulacions.
  
d) En els casos que el centre no siga propietat de l'entitat titular sol·licitant del concert, acreditació del títol de lloguer o cessió, i autorització del seu titular per a dedicar-lo al fi previst en el concert durant el seu període de vigència.
  
e) Declaració jurada de no trobar-se sotmés en cap dels supòsits de prohibició per a contractar amb l'administració i de trobar-se al corrent en el compliment de les obligacions tributàries i amb la Seguretat Social imposades per les disposicions vigents. Sense perjuí que la justificació acreditativa de tal requisit haurà d'exigir-se abans de l'adjudicació als qui resultaran adjudicataris del concert, a este efecte se'ls concedirà un termini màxim de cinc dies hàbils, tot això sense perjuí de les exempcions que establisca la normativa vigent en cada moment. Així mateix, en cas de gaudir d'alguna exempció, caldrà presentar la documentació que servisca per a acreditar la dita circumstància.
  
f) Garantia provisional, la qual es formalitzarà d'acord amb el que preveuen les bases generals d'esta convocatòria, i la quantia de les quals es determinarà en la corresponent convocatòria.
  
g) Fitxa de manteniment de tercers, segons model que s'adjunta com a annex IV, i que servirà per a acreditar la titularitat del compte bancari a través de la qual el beneficiari desitja percebre els pagaments establits en el concert.
  
2. La documentació referida en l'apartat anterior, quan siga comuna a diverses sol·licituds presentades per una mateixa entitat, serà prou d'adjuntar-la a una d'elles.
  
Novena. Lloc
  
Les sol·licituds es presentaran, junt amb la documentació requerida en l'article anterior, en el registre corresponent de la Conselleria de Benestar Social on estiga ubicat el centre, sense perjuí del que establix l'article 38.4, de la Llei 30/1992, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Els models de sol·licitud es trobaran a disposició dels sol·licitants en les direccions territorials de la Conselleria de Benestar Social i en les Oficines PROP de la Generalitat.
  
Deu. Termini
  
El termini de presentació de sol·licituds serà el que fixen les corresponents convocatòries per al concert de places de centres d'atenció residencial i d'atenció diürna, de menors.
  
Onze. Esmena sol·licitud
  
Si la sol·licitud no reunix els requisits exigits, o no s'acompanya tota la documentació prevista, es requerirà l'interessat perquè en el termini de 10 dies esmene la falta o adjunte els documents necessaris, amb indicació que si així no ho fera se li tindrà per desistit de la seua petició, amb resolució prèvia que haurà de ser dictada en els termes previstos en l'article 42 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener.
  
Capítol II
  
Ordenació i instrucció del procediment
  
Dotze. Verificació de la sol·licitud
  
Instruït l'expedient, el departament corresponent de la direcció territorial de Benestar Social, verificarà la sol·licitud, podent realitzar d'ofici les actuacions que considere necessàries per a la determinació i comprovació de les dades en virtut dels quals s'ha d'aprovar o rebutjar el concert, havent d'observar-se en tot moment la deguda cautela per a la salvaguarda del principi de confidencialitat exigible.
  
Tretze. Estudi de l'expedient
  
Complet l'expedient, serà estudiat per la direcció territorial de Benestar Social, que elaborarà plantilles tècniques d'estudi, les quals seran remeses pel director o directora territorial, junt amb l'expedient, a la Direcció General de la Família, Menor i Adopcions, en el termini màxim d'un mes comptador des de la finalització del termini de presentació de sol·licituds.
  
Catorze. Comissió d'avaluació
  
1. Les sol·licituds seran avaluades per una comissió d'avaluació d'àmbit autonòmic segons els criteris de selecció determinats en l'article següent.
  
2. La dita Comissió estarà composta per:
  
a) El director o la directora general de la Direcció General de la Família, Menor i Adopcions, o persona que delegue, que actuarà com a president.
  
b) El cap o la cap de l'Àrea de Família, Menor i Adopcions, de la Direcció General de la Família, Menor i Adopcions.
  
c) El cap o la cap del Servici de Protecció i Inserció de Menors, de la Direcció General de la Família, Menor i Adopcions.
  
d) Un tècnic del Servici de Protecció i Inserció de Menors, de la Direcció General de la Família, Menor i Adopcions, que actuarà com a secretari.
  
e) Un representant de cada un dels servicis territorials de la Conselleria de Benestar Social, designats per cada director o directora territorial de Benestar Social.
  
3. A l'esmentada comissió podran assistir com a assessors tres representants, un per província, de la Comissió Mixta d'Entitats Titulars de Centres Privats del Sector del Menor, així com els tècnics que s'estimen convenients. Seran convocats expressament i assistiran amb veu i sense vot.
  
4. Serà esta Comissió qui, a l'efecte del concert, determine el nombre de grups educatius i el nombre de places de què es compon cada centre residencial o les activitats que es realitzen en cada centre de dia, així com el nombre de dies en funcionament d'estos.
  
Quinze. Criteris de valoració
  
1. Els criteris a tindre en compte en el procés de valoració de les sol·licituds presentades seran, per orde decreixent d'importància, els següents:
  
1r. Nivell de necessitat dels diferents tipus de places oferides pel sol·licitant, en funció del nivell de demanda d'estes en l'àmbit geogràfic del centre de titularitat. La valoració d'este criteri serà com a màxim de 45 punts.
  
2n. Qualitat de la prestació del centre sol·licitant, amb una valoració màxima de 35 punts, subdividida en quatre nivells distints, relacionats per orde decreixent:
  
- Experiència acreditada del personal del centre, d'un mínim de dos anys en el sector de família, infància i joventut i amb relació contractual de caràcter definitiu. Esta experiència es valorarà sempre que s'acredite respecte a una quarta part o superior de la plantilla que es presente. La valoració màxima d'este apartat és de 15 punts.
  
- Millora de plantilla, en relació amb el nombre i la tipologia del total dels usuaris del centre, atenent-hi tant al nombre dels seus membres com a la seua qualificació professional. La valoració màxima d'este apartat és de 10 punts.
  
- Programes d'activitats oferides. La valoració màxima d'este apartat és de 5 punts.
  
- Mitjans materials de què disposa el centre, tant pel que fa a les seues instal·lacions com al seu nivell d'equipament. La valoració màxima d'este apartat és de 5 punts.
  
3r. Experiència del titular del centre sol·licitant, amb una valoració màxima de 20 punts, a raó de 2 punts per any de relació anterior amb les administracions públiques.
  
2. La ponderació dels distints criteris es realitzarà sobre 100 punts, no computant-s'hi com a criteri de valoració els mínims exigits per a participar en la convocatòria.
  
3. No obstant això, tindran preferència per a acollir-se al règim de concerts, les entitats sense ànim de lucre que, amb anterioritat a l'entrada en vigor de la present Orde, foren beneficiàries d'anteriors concerts amb la Generalitat en igualtat de condicions.
  
Capítol III
  
Finalització del procediment
  
Setze. Proposta
  
La Comissió d'avaluació remetrà al titular de la Conselleria de Benestar Social, proposta d'adjudicació o denegació dels concerts en un termini màxim de dos mesos comptadors des de la finalització del termini de presentació de sol·licituds. En la mencionada proposta haurà de figurar el nombre de places a concertar i que quedaran a disposició de la Conselleria de Benestar Social a partir del moment en què es formalitze el corresponent concert.
  
Dèsset. Adjudicació o denegació
  
El titular de la Conselleria de Benestar Social, dins de les disponibilitats pressupostàries, dictarà acte administratiu pel qual s'adjudique o es denegue la realització dels concerts en un termini màxim de quatre mesos des de la finalització del termini de presentació de sol·licituds.
  
En tot cas, aquelles sol·licituds que no hagueren rebut notificació expressa en el termini indicat en el primer paràgraf d'este article hauran d'entendre's desestimades, d'acord amb el que establix l'article 44.1, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, i l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana.
  
Díhuit. Recursos
  
Les resolucions d'adjudicació o denegació dels concerts esgoten la via administrativa i en la seua contra, d'acord amb els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, es podrà interposar potestativament recurs de reposició davant el mateix òrgan que la va dictar en el termini d'un mes comptador des de l'endemà de la seua notificació, o tres mesos comptats a partir de l'endemà del termini emprat per a notificar la resolució si fóra presumpte; o bé directament per mitjà de recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació, o sis mesos a partir de l'endemà del termini per a notificar la resolució, d'acord amb el que disposen els articles 46 i següents de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que puguen interposar qualsevol altre que estimen pertinent.
  
Capítol IV
  
Formalització dels concerts
  
Dènou. Formalització
  
Els concerts es formalitzaran en document administratiu dins del termini de trenta dies comptadors des del següent a la notificació de l'adjudicació, constituint tal document títol suficient per a accedir a qualsevol registre públic. No obstant, podrà elevar-se a escriptura pública quan ho sol·licite el titular del centre concertat, sent a càrrec seu les despeses derivades del seu atorgament.
  
En el referit document haurà de constar de forma expressa, els drets i obligacions de les parts, el nombre i la tipologia de les places concertades, la seua duració, el finançament per part de la Generalitat, la forma de pagament, la possibilitat de renovació i les seues causes d'extinció.
  
Es formalitzarà un concert per centre. A excepció de les llars funcionals, en les quals es podrà formalitzar un únic concert respecte de les places d'aquelles llars funcionals d'una mateixa entitat que tinga en una mateixa província.
  
Vint. Garantia definitiva
  
Prèviament a la formalització del concert, i en el termini de 15 dies hàbils comptadors des de la notificació efectiva de l'adjudicació, el titular del centre concertat haurà de constituir una garantia definitiva per l'import que s'establisca en la corresponent convocatòria pública.
  
L'esmentada garantia podrà constituir-se en metàl·lic, aval bancari, garantia real immobiliària o pòlissa d'assegurament subscrita amb qualsevol entitat degudament reconeguda. En el cas d'aval bancari, este haurà de constituir-se amb caràcter solidari o amb renúncia expressa al benefici d'excussió previst en l'article 1.830 del Codi Civil.
  
Per a la constitució i tramitació de les garanties, caldrà ajustar-s'hi al que disposa el Reial Decret Legislatiu 2/2000, de 16 de juny, pel qual s'aprova el Text Refós de la Llei de Contractes de les Administracions Públiques, en el Reial Decret 1098/2001, de 12 d'octubre, pel qual s'aprova el Reglament General de la Llei de Contractes de les Administracions Públiques, i en l'Orde de 14 de febrer de 1986, de la Conselleria d'Economia i Hisenda, per la qual es regula el procediment de constitució i devolució de fiances.
  
Siga quina siga la forma triada per a formalitzar la garantia, esta haurà de depositar-se en els servicis territorials de la Conselleria d'Economia, Hisenda i Ocupació de la província corresponent, els quals faran entrega al beneficiari de la carta de pagament acreditativa del depòsit, que haurà de ser presentada per este en la corresponent direcció territorial de la Conselleria de Benestar Social.
  
Vint-i-u. Competència per a la subscripció i prerrogatives
  
Es delega la facultat per a la subscripció d'estos concerts, així com per a la subscripció de les corresponents addendes de la seua renovació, modificació i cessió, en el titular de la Direcció General de la Família, Menor i Adopcions.
  
Igualment, li pertocarà la prerrogativa d'interpretar els concerts, resoldre els dubtes que oferisca el seu compliment i interpretació, acordar la seua resolució i determinar els efectes d'esta.
  
Contra tals actes podran interposar-se els recursos admissibles en dret.
  
Vint-i-dos. Obligacions de les parts
  
1. Constituïxen obligacions de la Generalitat les següents:
  
- Abonar a l'entitat titular del centre concertat, en els terminis previstos, l'import del concert fixada en el concert per a les places ocupades.
  
- Abonar a l'entitat titular del centre concertat l'import del concert corresponent a les places concertades no ocupades en els termes establits en les presents bases. Si bé en el cas que l'absència d'ocupació d'una plaça siga imputable al centre, el titular d'este no tindrà dret a percebre cap quantia per la dita plaça.
  
- Comunicar al titular del centre concertat, amb la suficient antelació, qualsevol circumstància que afecte el concert subscrit.
  
- Resoldre per mitjà d'acte administratiu exprés les altes i baixes de menors en centre residencial, amb caràcter previ a la seua efectivitat. A este efecte, s'establirà l'oportuna coordinació per mitjà de sessions de derivació, a petició de l'entitat titular del centre, quan el cas ho requerisca, a fi d'especificar i consensuar els objectius que es perseguixen, el termini previsible d'estada i mecanismes de seguiment, control i avaluació, la qual cosa constituirà el plans del cas.
  
Respecte a les places de centres de dia, no caldrà que procedisca la direcció territorial a resoldre les altes i baixes dels usuaris del centre, sense perjuí de poder derivar, a proposta de la Comissió Tècnica, aquells menors, amb mesura protectora o sense, que necessiten d'este recurs. En estos casos l'entitat titular del centre de dia, en el moment que hi haja disponibilitat de places, haurà d'assignar plaça al menor.
  
- Facilitar al centre tota la informació disponible relativa al menor en el moment d'ingrés en el centre i durant la seua estada, com a informes sociofamiliars, psicològics, sanitaris, escolars i educatius.
  
- Comunicar al Ministeri Fiscal totes les resolucions d'alta i baixa residencial, així com aquelles derivades de l'exercici de la guarda i/o tutela que s'exercisca dictades per les direccions territorials de la Conselleria de Benestar Social.
  
- Estudiar les propostes de baixa del menor en el centre, que siguen derivades per ells per mitjà d'informe motivat.
  
- Cooperar i facilitar l'accés dels menors interns en centres concertats, als servicis públics d'educació, sanitat, inserció i temps lliure.
  
2. Com a part firmant dels concerts i com a destinatari de fons públics, són obligacions dels titulars dels centres concertats les establides en l'article 11 del reglament que regula les normes a què han de sotmetre's els concerts a realitzar per l'administració de la Generalitat Valenciana amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià.
  
- Posar a disposició de la Generalitat el nombre de places previst en el concert, atendre els requeriments d'esta respecte de la seua cobertura i ingressos que se'n deriven, i mantindre els nivells de qualitat en la prestació assistencial.
  
- Acreditar, durant l'execució del concert, la realització de l'activitat en què es va fonamentar la seua formalització, així com el compliment dels requisits i les condicions que el van determinar, comunicant, així mateix, l'evolució de cada cas amb la periodicitat que es determine, i qualsevol incidència succeïda durant l'estada del menor en el centre.
  
- Obrir els centres d'atenció diürna, de dilluns a divendres, de gener a juny i de setembre a desembre. Els mesos de juliol i agost podran romandre un mes amb activitat i un altre sense activitat. El mes d'activitat podrà organitzar-se per sessions de dilluns a divendres en les dependències habituals del centre de dia, bé organitzant campaments per un període de temps equivalent, sempre que el personal participe en estes activitats, o bé de forma mixta. Durant el període no lectiu de Nadal i Pasqua, els centres de dia oferiran un mínim de 8 jornades d'activitat, bé distribuïdes entre ambdós períodes, bé concentrades en un només d'ells.
  
- No procedir a donar d'alta ni de baixa ni a practicar trasllat de centre, de facto, respecte a qualsevol menor en acolliment residencial, si no hi ha resolució a este efecte o comunicació fefaent de tal actuació a la direcció territorial de Benestar Social.
  
- Mantindre els centres de caràcter residencial oberts tots els dies de vigència del concert, inclosos els caps de setmana i períodes vacacionals, a fi que no es produïsquen trasllats innecessaris que incidisquen en la vida diària dels menors, excepte autorització expressa de la direcció territorial corresponent.
  
- Oferir la major atenció possible, tant en qualitat com en duració, amb les ràtios de personal concertades.
  
- Acreditar, amb caràcter previ a la subscripció del concert i al començament de cada exercici en què tinga vigència, el compliment de les obligacions tributàries i amb la Seguretat Social, excepte quan hi haja alguna exempció a la dita obligació.
  
- Disposar dels mitjans humans i materials que s'establisquen com a indispensables per la Generalitat per al període de vigència del concert.
  
- Complir les ordes i instruccions que dicten els òrgans de la Conselleria de Benestar Social per a garantir l'adequada prestació del servici públic. En especial les Instruccions relatives a la implantació del Manual d'Intervenció Individual amb Menors residents en centres de protecció de la Comunitat Valenciana. Així com sotmetre's a la funció inspectora dels òrgans competents de la Generalitat.
  
- Facilitar a la Conselleria de Benestar Social tota la informació econòmica, fiscal, laboral, tècnica i de qualsevol altra índole que li siga sol·licitada i que resulte necessària per a l'execució del concert.
  
- Assumir les actuacions de control financer que escaiga a la Intervenció General de la Generalitat.
  
- Informar a la Conselleria de Benestar Social, de la subvenció o subvencions concedides per altres organismes públics o privats l'objecte de la qual siga el finançament dels costos de manteniment del centre concertat.
  
- No alterar la finalitat dels fons rebuts, així com complir les obligacions que establix la legislació vigent per als perceptors de fons públics.
  
- Justificar convenientment els gastos i ingressos en la forma i dins dels terminis establits en estes bases.
  
- Justificar o subscriure, després de la formalització del concert, una pòlissa d'assegurances que cobrisca la responsabilitat civil resultant de les accions dels treballadors i usuaris del centre, així com les contingències derivades per invalidesa i defunció en cas d'accident d'estos usuaris, tot això en l'àmbit de la gestió del servici objecte del concert.
  
- Fer constar en la seua documentació i en la seua publicitat la condició de centre concertat amb la Generalitat.
  
Títol III
  
Execució dels concerts
  
Vint-i-tres. Sistema de pagaments dels concerts
  
El pagament dels concerts de places s'efectuarà d'acord amb el règim excepcional que es preveja en les lleis anuals de pressupostos de la Generalitat per al pagament dels Servicis Socials Especialitzats o, en absència d'este, basant-se en el règim general previst en la normativa d'Hisenda Pública de la Generalitat.
  
Vint-i-quatre. Justificació
  
Els terminis de justificació estaran en funció de la forma de pagament establida d'acord amb el règim excepcional que es preveja en les lleis anuals de pressupostos de la Generalitat per al pagament dels Servicis Socials Especialitzats o, en absència d'este, basant-se en el règim general previst en la normativa d'Hisenda Pública de la Generalitat. No obstant això, no podran presentar-se justificacions de gasto efectuat respecte a cada exercici amb posterioritat al 31 de gener de l'exercici següent.
  
Respecte al sistema de justificació, les entitats firmants dels concerts estaran obligades a presentar en el moment de la justificació, davant de la corresponent direcció territorial de Benestar Social on estiga ubicat el centre, la documentació següent:
  
- Relació de beneficiaris atesos, amb indicació de les dates d'alta i baixa si n'hi haguera o qualsevol altra incidència succeïda en el servici prestat als usuaris, subscrita pel titular del centre concertat o persona que actue en representació seua, la qual, una vegada comprovada i aprovada per l'administració, determinarà l'import efectiu de la subvenció que caldrà percebre. La mencionada relació haurà de ser mensual referida a cada un dels períodes objecte de justificació, de gener a agost i de setembre a desembre de l'anualitat del concert.
  
- Nòmina del personal que presta els seus servicis en el centre, acompanyada dels respectius rebuts de salaris referits al període objecte de justificació, degudament subscrits pels treballadors.
  
- Els contractes de prestació de servicis dels professionals o entitats que presten servicis en el centre. A este efecte caldrà aportar les corresponents factures emeses pels esmentats professionals o entitats.
  
- Documents acreditatius de liquidació de les assegurances socials dels treballadors davant de l'administració de la Seguretat Social, referits al període objecte de justificació, on figure la certificació bancària d'haver sigut pagat o carregat en compte.
  
- Rebut del pagament de l'assegurança de responsabilitat civil i d'accidents dels usuaris del centre.
  
Vint-i-cinc. Minoració de l'import del concert i exigència de reintegraments d'imports indegudament percebuts
  
Es delega en els titulars de les direccions territorials de la Conselleria de Benestar Social la resolució dels expedients de minoració de les ajudes concedides i, si és el cas, del reintegrament de les quantitats percebudes en els supòsits previstos en l'art. 37 de la Llei 38/2003, de 17 de novembre, General de Subvencions.
  
El procediment s'iniciarà d'ofici, per orde superior, a petició reservada d'altres òrgans, o per formulació de denúncia. En la tramitació del procediment es garantirà, en tot cas, el dret de l'interessat a l'audiència.
  
La minoració es realitzarà en el mes de febrer de cada exercici, respecte a les places no ocupades de l'exercici anterior.
  
El termini màxim per a resoldre serà de sis mesos des del moment en què s'incoe l'expedient de minoració o reintegrament.
  
Les quantitats que calga reintegrar tindran consideració de crèdits de naturalesa pública, a l'efecte del procediment aplicable per a la cobrança.
  
Títol IV
  
Modificació de concerts
  
Vint-i-sis. Modificacions
  
1. El titular de la Conselleria de Benestar Social podrà, en qualsevol moment, per pròpia iniciativa o a instància del titular del centre concertat, autoritzar variacions en les característiques del concert, bé per alteració del nombre i/o la tipologia de les places concertades o per altres circumstàncies sobrevingudes o imprevistes, sempre que hi haja raons d'interés públic degudament acreditades en l'expedient que ho aconsellen.
  
2. Les variacions realitzades unilateralment per l'administració exigiran, abans de la seua aprovació, l'audiència prèvia de l'interessat. Una vegada adoptades, hauran de ser objecte de comunicació fefaent al titular del centre, no sent efectives fins transcorreguts tres mesos des de la notificació a l'interessat, llevat que este accepte executar-les amb anterioritat a la finalització de tal termini.
  
3. Quan les modificacions afecten el règim financer del concert, l'administració haurà de compensar el titular del centre de manera que es mantinga l'equilibri dels supòsits econòmics que van ser considerats com a bàsics en l'adjudicació del concert.
  
4. En el cas que els acords que dicte l'administració respecte al desenvolupament del servici concertat no tinguen transcendència econòmica, el titular del centre concertat no tindrà dret a indemnització per raó seua.
  
5. S'entendran desestimades les modificacions proposades pels titulars dels centres concertats que no foren contestades per l'administració dins d'un termini de tres mesos, comptadors des de la data de registre d'entrada en qualsevol dependència de l'òrgan competent per a resoldre.
  
6. Una vegada aprovada la modificació, i sempre que això no coincidisca en el temps amb la renovació del concert, serà subscrita una addenda al concert on s'arrepleguen les modificacions produïdes. L'esmentada addenda no podrà comportar alteració en el termini de vigència del concert.
  
7. Les modificacions que impliquen un augment del gasto inicialment previst per part de la Generalitat, estaran condicionades a l'existència de crèdit adequat i suficient en els pressupostos vigents en l'exercici en què la mencionada modificació es produïsca.
  
Vint-i-set. Cessió dels concerts
  
1. El titular de la Conselleria de Benestar Social podrà autoritzar la cessió del concert subscrit en el supòsit de canvi de titularitat del centre concertat, sempre que hi concórreguen els requisits següents:
  
- Que les qualitats tècniques o personals de l'anterior titular no hagen sigut determinants per a l'aprovació del concert.
  
- Que el nou titular reunisca les condicions exigides en estes bases per a la subscripció de concerts.
  
- Que el concert s'haja executat, almenys en una quinta part del temps de duració previst.
  
2. La formalització de la cessió es realitzarà en escriptura pública, amb l'autorització prèvia expressa del titular de la Conselleria de Benestar Social. En l'acord de cessió, el nou titular del centre se subrogarà en tots els drets i obligacions derivats del concert subscrit al seu dia amb l'anterior titular.
  
Vint-i-huit. Formalització de la cessió
  
D'acord amb el que establix l'article anterior, si es produïra canvi de titularitat del centre, sempre que s'hi donen les circumstàncies previstes, este serà considerat com una novació subjectiva seua, serà tramitat d'ofici i comportarà la formalització d'un nou document contractual al si del concert, la vigència del qual finalitzarà en la data prevista per al concert originari, i en ell el nou titular del centre se subrogarà en tot els drets i obligacions derivats del concert subscrit amb el titular ixent, sense que puga ser inclosa cap modificació a les condicions establides en l'aprovació del concert inicial.
  
Títol V
  
Incompliment i extinció dels concerts
  
Vint-i-nou. Incompliment i extinció
  
Pel que fa a l'incompliment i extinció dels concerts, caldrà ajustar-s'hi al que disposen els títols VII i VIII del Reglament que regula les normes a què han de sotmetre's els concerts que realitza l'administració de la Generalitat Valenciana amb els centres d'iniciativa social de titularitat privada, aprovat pel Decret 51/1999, de 30 de març, del Govern Valencià.
  
Títol VI
  
Concert amb centres fora de la Comunitat Valenciana
  
Trenta. Centres ubicats fora de la Comunitat Valenciana